กรุงศรีทริกเกอร์เป้า10%
บลจ.กรุงศรี ส่งทริกเกอร์ลุยหุ้นไทย ตั้งเป้ากำไรรวม 10% ใน 10 เดือน
23 เม.ย. 2556

บลจ.กรุงศรี ส่งทริกเกอร์ลุยหุ้นไทย ตั้งเป้ากำไรรวม 10% ใน 10 เดือน 
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี กล่าวว่า บริษัทเปิดขายกองทุนเปิดกรุงศรีอิควิตี้ 5% พลัส 5% ทริกเกอร์ 1 มีนโยบายเน้นลงทุนในตลาดหุ้นไทย โดยลงทุนในบริษัทจดทะเบียนที่มีผลประกอบการดีในระยะกลางถึงยาว อายุโครงการประมาณ 10 เดือน โดยตั้งเป้าผลตอบแทนรวมกันประมาณ 10% 
ทั้งนี้ กองทุนจะรับซื้อคืนหน่วยลงทุนโดยอัตโนมัติ 2 ครั้ง ครั้งแรกเมื่อหน่วยลง ทุนมีมูลค่าเพิ่มขึ้น 5% หรือเท่ากับ 10.50 บาท และครั้งที่ 2 อีก 5% เมื่อกองทุนมีมูลค่าหน่วยลงทุนตั้งแต่ 11.15 บาท 
“บริษัทยังคงมีมุมมองที่ดีต่อการลงทุนในตลาดหุ้นไทย แม้ในระยะสั้นอาจมีความผันผวนอยู่บ้าง รวมถึงอาจมีแรงขายทำกำไรจากนักลงทุนเป็นระยะๆ” นายฉัตรพี กล่าว 
ทั้งนี้นายฉัตรพี กล่าวอีกว่า ภาพรวมตลาดหุ้นไทยยังคงมีความน่าสนใจในการลงทุน เนื่องจากพื้นฐานเศรษฐกิจไทยมีความแข็งแกร่งและมีแนวโน้มเติบโตจากการลงทุน ทั้งภาคเอกชนและภาครัฐ ซึ่งมีมูลค่าประมาณ 2.2 ล้านล้านบาท 
ในขณะที่การพึ่งพาการส่งออกไปยังประเทศที่พัฒนาแล้วลดลงอย่างมีนัยสำคัญ และการบริโภคภายในประเทศยังคงเติบโตต่อเนื่อง โดยได้รับแรงหนุนจากรายได้ที่เพิ่มขึ้นจากการปรับขึ้นค่าแรงขั้นต่ำ และโครงการลงทุนของภาคเอกชนเติบโตอย่างต่อเนื่อง 
“ผลประกอบการของบริษัทจดทะเบียนในตลาดหลักทรัพย์มีแนวโน้มเติบโตดี รวมทั้งได้รับปัจจัยจากแนวโน้มเงินลงทุนทั่วโลกไหลเข้าตลาดหุ้นประเทศเกิดใหม่ ขณะที่แนวโน้มอัตราดอกเบี้ยนโยบายอยู่ในระดับต่ำไปอีก 23 ปีข้างหน้า ส่งผลให้การลงทุนในตลาดหุ้นไทยยังมีความน่าสนใจ” นายฉัตรพี กล่าว